
A levegő- és a talajminőség közötti összefüggések vizsgálata Dunaújvárosi helyszíneken

Dunaújváros levegőminőségét egy adott mintavételi ponton rendszeresen vizsgálják. A
porszennyezettség (PM10) mérése mellett, a legfontosabb szennyező gázok (NOx, SOx,
CO2) mennyiségét is analizálják. Ezek adatbázisát és a szennyezőkre vonatkozó
szezonális, évjárati összefüggéseket korábbi TDK munkában mutattuk be.
A levegővel ellentétben nincsenek adatok a talajok szennyezettségéről még
a rendszeres és hivatalos egyetlen levegő-mintavételi helyszínen sem. TÁMOP és EUfp7
támogatású projektben előzetesen 10 dunaújvárosi helyszín talajszennyezettségét
vizsgáltuk. Ennek eredményei alapján 3-3 kevésbé és jobban szennyezett mintavételi
pontot jelöltünk ki a további rendszeres vizsgálatokra. A levegő-minőséget havonta
monitoroztuk, a kitenyészthető összes baktérium és gomba számot szelektív
táplemezeken (Nutrient, Martin agar) tenyésztettük ki és inkubálás után feljegyeztük a
kinőtt telepképző egységeket (Cfu). A talajminőséget évente 1 alkalommal mintáztuk a
0-20 és a 20-40 cm-es talajrétegekből a legfontosabb szervetlen és szerves szennyezőkre
(nehézfémek, PAH, TPH). Összefüggéseket kerestünk a levegő mikrobiológiai állapota
és a talajminőség között a városi vizsgálati helyszíneken. Hipotézisünk szerint a levegő
szennyezettsége hatással van a talajok állapotára is. A mért paraméterekben mutatkozó
erősen helyszín-függő különbségek felhívják a figyelmet az ipari tevékenység és a
közlekedési hatások fokozottabb figyelembevételének szükségességére a
környezetminőség értékelésénél. Eredményeink alapján rendszeresebb monitorozás több
helyszínen is szükséges.



